Den nye uge er kommet flyvende fra start med et kraftigt blæsevejr over en stor del af Danmark. Allerede fra morgenstunden er der registreret vindstød af stormstyrke flere steder i landet. Mest blæsende har det indtil videre været ved Blåvandshuk, hvor der er målt et vindstød på 28,5 meter i sekundet, hvilket lige netop svarer til stærk storm. I forbindelse med dagens blæsevejr er der udsendt varsel for vindstød op til stærk storm. Varslet er gældende langs hele vestkysten frem til mandag klokken 20.00, hvor de kraftigste vindstød ventes at indfinde sig i Thy. Fra klokken 12.00 begynder varslet i den sydlige del af Kattegat, Storebælt, det Sydfynske Øhav og Bornholm. Her er der risiko for stormstød frem til klokken 20.00. Det fulde overblik over varslet kan fås i kortet herunder. Udover den kraftige vind er dagen begyndt med en del regnbyger. I løbet af mandag forventes solen imidlertid at få masser af plads på himlen. Her klarer det først op De første, der kan se frem til masser af solskin, er Nordjylland. Her ventes det at klare op i løbet af morgen- og formiddagstimerne. I resten af landet er der fortsat udsigt en del skyer og mange regnbyger. På TV 2 VEJRETs radar kan du følge med i, hvor bygerne befinder sig. Det er fortsat blæsende i formiddagstimerne over særligt den vestlige del af Jylland, hvor de højeste vindhastigheder forventes at blive registreret. Vinden kulminerer I løbet af eftermiddagen slipper regnbygerne efterhånden landet og mange har udsigt til en flot eftermiddag med masser af sol. Selvom det bliver ganske mildt for årstiden med 4 til 6 graders varme, vil vinden lægge en dæmper på det ellers smukke solskinsvejr. Ifølge prognoserne kulminerer vinden nemlig i eftermiddag med vindstød af stormstyrke i den centrale del af landet og vindstød op til stærk storm længst mod nordvest. Selve middelvinden vil blæse med op til hård kuling fra nordvest, hvilket kan give restriktioner på diverse broer. I aften holder det fortsat tørvejr, mens vinden lægger sig en smule. Dog forbliver det blæsende med en frisk vind til kuling gennem hele natten.
Dagen er startet med en del regnbyger, men efterhånden vil det klare op med en del sol.